सत्कर्मों में अनेक विघ्न आते हैं। उन सभी के निवारण के लिए मंगलाचरण की आवश्यकता होती है। शास्त्र कहते हैं कि देवगण भी सत्कर्म में विक्षेप करते हैं। देवों को ईष्र्या होती है कि नारायण का ध्यान यह करेगा तो यह भी हमारे समान ही हो जाएगा। अतः देवों से भी प्रार्थना करनी आवश्यक है- हे देवों! हमारे सत्कार्य में विक्षेप न करना। सूर्य हमारा कल्याण करें, वरूणदेव हम पर कृपा करें। जिसका आचरण मंगलमय है, उसका ध्यान करने से, उसका वन्दन करने से, उसका स्मरण करने से मंगलाचरण होता है। जिसका आचरण मंगल है, उसका मनन और चिन्तन करना ही मंगलाचरण है। भगवान का नाम और धाम मंगलमय है। इसलिए प्रत्येक कार्य का आरम्भ मंगलाचरण से करो। सवेरे सोकर उठने पर, मध्यान्ह में और रात को सोने से पूर्व मंगलाचरण अवश्य करना चाहिए। मंगलाचरण में किसी एक देव का नाम उल्लेखित नहीं है। आपकी श्रद्धा जिस देव में हो, उन्हीं का नाम और ध्यान करो।